Imaziɣen fkan-as azal meqqren i tutlayt-nsen, tekcem deg wannar n uselmed, maca iwakken ad tbedd teḥwaǧ kra n tawilat am tjerrumt, tasniremt, amawal, lamaɛna ilaq ad yelmed ula d tenfaliyin acku deg tutlayt aṭas i yellan n tenfaliyin am tid icudden ɣer yiɣersiwen, ɣer ugama, llant daɣen tid icudden ɣer tfekka n umdan, di tmetti taqbaylit yettwassnen s yiferdisen n ccbaḥa d unamek, seqdacen s waṭas tenfaliyin-a imi sɛant azal meqqren daɣen sɛant aṭas n yinumak uffiren ama deg wayen yeqqnen ɣer yidles, neɣ ɣer yiḥulfan n yimdanen, ɣef waya ma nerra lwelha-nneɣ, mi ara ttmeslayen yimdanen garasen ad d-naf ger tefyirt d tayeḍ seqdacen aṭas n yiḥricen n tfekka acku deg yinnan-nsen ḥemlen ad senfalin ayen akk bɣan d wayen ttwalin, akked wayen ttiddiren deg tudert-nsen n yal ass. Ihi tazrawt-a tella-d ɣef wannect-a ad neɛreḍ ad d-nemmeslay ɣef tenfaliyin tusbikin icudden ɣer tfekka n umdan deg temnaḍt n Ḥiẓer, d tazrewt tasnamkant.